„Să permiţi unor milioane şi milioane de oameni, mulţi dintre ei foarte răi, să intre prin graniţa de sud nu este sustenabil. Ei vor distruge ţara. Vom efectua cea mai mare deportare din istorie. Nu avem de ales”, a declarat Trump la un miting de campanie la Waukesha, în statul Wisconsin.
Fostul preşedinte l-a acuzat încă o dată pe contracandidatul său, preşedintele democrat Joe Biden, că a aplicat în ultimii patru ani o politică a frontierelor deschise, care a dus la o „invazie” a migranţilor.
Trump a făcut aceste declaraţii la o zi după publicarea unui interviu în revista Time în care a detaliat că, dacă va câştiga alegerile din noiembrie, intenţionează să desfăşoare armata pentru a urmări şi reţine migranţii fără acte.
De asemenea, Trump nu a exclus posibilitatea construirii unor noi lagăre de detenţie pentru migranţi, deşi nu a indicat-o ca o prioritate, dat fiind că planul său este să-i deporteze rapid.
Actualul președinte, acuzat că a provocat o „baie de sânge la graniță”
Trump, care a câştigat alegerile în 2016 după ce a promis că va construi un zid la graniţa cu Mexicul, plan pe care nu l-a dus la capăt, a pus din nou migraţia în centrul campaniei sale.
Republicanul a profitat miercuri de o pauză în procesul penal pe care îl are la New York pentru a face campanie în Wisconsin şi Michigan, unde practic este la egalitate cu Biden în sondaje.
Donald Trump a vizitat deja aceste două state în aprilie şi a insistat şi cu acel prilej pe problema migraţiei, acuzându-l pe actualul preşedinte că a provocat o „baie de sânge la graniţă”.
La rândul său, administraţia Biden a inversat politica lui Trump care miza pe respingerea imediată a migranţilor, lansând programe de permise umanitare pentru cetăţeni din mai multe ţări și limitând cererile de azil la graniţă.
Peste două milioane de oameni au fost arestaţi anul trecut când încercau să treacă ilegal graniţa de sud a Statelor Unite, aminteşte EFE.